Toholammin seurakunta

Toholammin seurakunta on Toholammin ja  Lestijärven kunnissa Suomen Keski-Pohjanmaalla toimiva Suomen evankelis-luterilaisen kirkon seurakunta. Se kuuluu Oulun hiippakuntaan ja Kokkolan rovastikuntaan. Seurakunnan kirkkoherra on Kimmo Heinilä.

Toholammin seurakunnan kirkollisveroprosentti on Suomen evankelis-luterilaisen kirkon korkein, kaksi prosenttia.

 Toimintaa 
Toholammin seurakunta järjestää sunnuntaisin ja pyhäpäivisin jumalanpalveluksia Toholammin kirkossa ja Lestijärven kirkossa. Toholammin kirkkoon mahtuu noin 500 ja Lestijärvelle noin 220 kuulijaa. 4–5 kertaa vuodessa on perhekirkko. Seurakunta hoitaa myös kirkollisia toimituksia, joita ovat kaste, avioliittoon vihkiminen ja hautaan siunaaminen. Seurakuntalaisille on monenlaisia vapaaehtoistehtäviä jumalanpalvelusryhmissä.

Seurakunnassa on päiväkerho 3–5-vuotiaille lapsille sekä perhekerho, johon mukaan saavat tulla äidit, isät ja/tai isovanhemmat yhdessä lasten kanssa.

Esikoulu- ja alakouluikäisille on lapsikuoro Ilonjyvä,  Donkkis-iltoja ja iltapäiväkerho.

Yläkouluikäisille ja sitä vanhemmille nuorille on isoskoulutusta, nuorteniltoja, -leiriä ja -retkiä sekä vapaaehtoistoimintaa. Rippikoulu käydään tavallisesti sinä vuonna, jona nuori täyttää 15 vuotta. Rippikoulun voi käydä myös aikuisena.

Aikuisille on jumalanpalvelusten lisäksi muun muassa kerhoja ja diakonian ryhmiä, lapsiperheille suunnattuja perhekerhoja, kuorotoimintaa, herätysliikkeiden seuroja ja syketoimintaa. Eri kylillä on kinkereitä, kyläiltoja ja kotiseuroja.

 Musiikkitoiminta 
Musiikkitoiminta suuntautuu messuun, jumalanpalveluksille on tunnusomaista voimakas virsilaulu. Seurakunta järjestää myös virsilauluiltoja sekä yhteislaulutilaisuuksia. Paikallisia muusikoita ja musiikkiryhmiä kutsutaan mukaan jumalanpalveluksiin. Seurakunnassa pyritään järjestämään joka kuukausi jokin konsertti tai musiikkitilaisuus. Seurakunnassa toimii kuusi erilaista kuoroa ja musiikkiryhmää: Kirkkokuoro, nuorten kuoro Vivace, Lumina-kuoro ruuhkavuosia eläville naisille, nuorten aikuisten laulu- ja soitinyhtye Runomies, miesten laulu- ja soitinryhmä Matkamiehet sekä lapsikuoro Ilonjyvä.

 Lähetys- ja avustustyö 
Toholammin seurakunnan lähetystyön illat sekä piirit toimivat Toholammilla ja Lestijärvellä. Lähetystyö järjestää vappuna munkkimarkkinat ja marraskuussa isänpäivälounaan. Laskiaismyyjäiset ja joulumyyjäiset toteutetaan yhdessä diakoniatyön kanssa. Joulun aikaan on Kauneimmat joululaulut, jossa kerätään vuosittain kolehti Suomen Lähetysseuran eri kohteisiin. Toholammin seurakunnan nimikkokohteena on Medialähetys Sanansaattajien Naiset toivon lähteillä -työ, jossa tavoitteena on vahvistaa naisia ja naisten asemaa ympäri maailmaa. Työmuodon kautta naiset saavat hyödyllistä tietoa esimerkiksi terveydestä ja kodinhoidosta, sekä kuulevat evankeliumin sanomaa. Seurakunnalla on SLEY:n nimikkolähetti, joka työskentelee Saksassa maahanmuuttajien parissa.

 Herätysliikkeet 
Toholammin seurakunta kuuluu muun Lestijokilaakson tavoin herätysliikkeiden maantieteelliseen kohtaamisalueeseen. Toholammilla vaikuttavia herätysliikkeitä ovat vanhoillislestadiolaisuus, evankelinen herätysliike ja herännäisyys.

 Papisto 
Seuraavat henkilöt ovat toimineet Toholammin kappeliseurakunnan kappalaisina sekä Toholammin seurakunnan kirkkoherroina:

 Toholammin kappeliseurakunta 
 1755–1783: kappalainen Gustav Johan Cajanus
 1783–1798: kappalainen Per Zimmerman
 1800–1818: kappalainen Johan Erenius
 1820–1835: kappalainen Anders Gustaf Törnudd
 1839–1846: kappalainen Johan Jakob Ingman
 1848–1852: kappalainen Nils Frosterus
 1854–1855: kappalainen Karl August Odenvall
 1859–1868: kappalainen Viktor Fredrik Lilius

 Toholammin seurakunta 
 1885–1894: kirkkoherra Johan Schönberg
 1894–1910: kirkkoherra David Anton Aimonen
 1911–1922: kirkkoherra Kaarlo Edvard Forss
 1922–1944: kirkkoherra Adolf Fredrik Kyrö
 1946–1952: kirkkoherra Lauri Kujanpää
 1952–1965: kirkkoherra Niilo Mattila
 1966–1974: kirkkoherra Timo Holma
 1974–1978: kirkkoherra Veikko Mattila
 1978–2009: kirkkoherra Mikko Pöyhtäri
 2009–2016: kirkkoherra Ritva-Elina Pylväs
 2013–2016: vt. kirkkoherra Per-Olof Moberg
 2015: vt. kirkkoherra Raimo Aspfors
 2016–2022: kirkkoherra Jorma Harju
 2022–2023 vt. kirkkoherra Eija Seppä
 2024→ kirkkoherra Kimmo Heinilä

 Katso myös 

 Uskonto Keski-Pohjanmaalla

 Lähteet 

 Aiheesta muualla 
 Seurakunnan kotisivut

Luokka:Oulun evankelis-luterilaisen hiippakunnan seurakunnat
Seurakunta